Kuwa Kabiri tariki ya 13 Ukwakira 2020, Perezida wa Uganda Yoweri Kaguta Museveni, aherekejwe n'abiganjemo abuzukuru be, batembereye mu gace ka Kisozi mu Karere ka Gomba aho basuye ibikorwa bye bwite birimo n'ifamu yororeramo inka zigera ku 3,000.
Nkuko tubikesha ikinyamakuru Chimp Reports, cyanditse ko nyuma y'amezi arenga atandatu Covid-19 igeze muri Uganda, Perezida Museveni yari yarabuze umwanya wo kugera mu gace ka Kisozi gusura inka ze asanzwe akunda cyane.
Umuvugizi wa Perezida Museveni, Lindah Nabusayi yavuze ko hari hashize igihe kinini Museveni asaba abo bireba kumutegurira urugendo rumwerekeza mu gace ka Kigozi afitemo urwuri rw'inka.
Perezida Museveni ari kumwe n'abuzukuru be bafatiye indege ku kibuga cy'indege cya Entebbe. Igihe n'iminsi Museveni n'umuryango we bazamara mu gace ka Kisozi ntikizwi, gusa abakora mu biro bye bemejeko mu minsi 2 yavuze ko atazaboneka mu kazi.